CELEX: 52018PC0713
Language: sk
Date: 2018-10-26
Title: Návrh VYKONÁVACIE ROZHODNUTIE RADY, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli26. 10. 2018
            COM(2018) 713 final
            2018/0366(NLE)
            Návrh
            VYKONÁVACIE ROZHODNUTIE RADY,
            ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice na zjednodušenie postupu pri výbere DPH alebo zabránenie určitým druhom daňových únikov alebo vyhýbaniu sa daňovým povinnostiam.
               
               
                  Poľsko listom, ktorý Komisia zaevidovala 15. mája 2018, požiadalo o povolenie naďalej uplatňovať oslobodenie od DPH pre zdaniteľné osoby, ktorých ročný obrat nie je vyšší ako ekvivalent sumy 40 000 EUR v národnej mene. Komisia v súlade s článkom 395 ods. 2 smernice o DPH o tom ostatné členské štáty informovala listom z 20. júla 2018, okrem Španielska, ktoré informovala listom z 23. júla 2018. Komisia listom z 23. júla 2018 oznámila Poľsku, že má všetky informácie potrebné na posúdenie žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch.
               
               
                  Podľa článku 287 bodu 14 smernice o DPH Poľsko môže oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 10 000 EUR v národnej mene.
               
               
                  Rada rozhodnutím 2009/790/ES
                     1
                   povolila Poľsku, aby do 31. decembra 2012 oslobodila od DPH zdaniteľné osoby, ktorých ročný obrat nie je vyšší ako ekvivalent sumy 30 000 EUR v národnej mene. Táto výnimka sa vykonávacím rozhodnutím Rady 2012/769/EÚ
                     2
                   predĺžila do 31. decembra 2015 a následne vykonávacím rozhodnutím Rady 2015/1173/EÚ
                     3
                   do 31. decembra 2018. Vykonávacím rozhodnutím Rady (EÚ) 2016/2090
                     4
                   sa hranica na oslobodenie od dane zvýšila na ekvivalent sumy 40 000 EUR v národnej mene.
               
               
                  Poľsko požiadalo o predĺženie tohto opatrenia na ďalšie obmedzené obdobie. Poľsko uviedlo, že dôvody žiadosti o túto výnimku zostávajú z veľkej časti nezmenené. Týmto osobitným opatrením sa zjednodušuje zaťaženie podnikateľskej činnosti v prípade väčšieho počtu zdaniteľných osôb, ktorých ekonomická činnosť je obmedzená, a podnecuje sa rozvoj takýchto malých podnikov. Toto opatrenie zároveň vedie k zníženiu administratívneho zaťaženia daňovej správy tým, že sa obmedzuje potreba kontrolovať malé zdaniteľné osoby, čo je pomerne nákladné v porovnaní s príslušnou výškou DPH. Okrem toho sa ním umožňuje aj posilnenie kontrolnej činnosti zameranej na väčšie zdaniteľné osoby. Uvedené opatrenie je a zostane pre zdaniteľné osoby úplne dobrovoľné.
               
            
            
               Vzhľadom na potenciálny priaznivý vplyv na zníženie administratívneho zaťaženia podnikov a daňovej správy bez výraznejšieho vplyvu na celkové príjmy z DPH sa navrhuje, aby sa výnimka predĺžila na ďalšie obmedzené obdobie, a to do 31. decembra 2021. Komisia nedávno predložila návrh
                  5
               , ktorým sa menia články 281 až 294 smernice 2006/112/ES, ktorými sa riadi osobitná úprava pre malé podniky. Je teda možné, že smernica, ktorou sa uvedené články menia, nadobudne účinnosť a stanoví sa v nej dátum, od ktorého budú musieť členské štáty uplatňovať vnútroštátne ustanovenia na jej vykonávanie. Ak sa tento dátum stanoví na deň pred uplynutím platnosti tejto výnimky, ktorým je 31. december 2021, toto rozhodnutie by sa malo prestať uplatňovať.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky sa udelili aj iným členským štátom. Luxembursku
                  6
                bol udelený strop 30 000 EUR, Estónsku
                  7
                strop 40 000 EUR, Taliansku
                  8
                strop 65 000 EUR, Chorvátsku
                  9
                strop 45 000 EUR, Lotyšsku
                  10
                strop 40 000 EUR a Rumunsku
                  11
                strop 88 500 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Okrem toho ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, sú v súčasnosti predmetom preskúmania. Ako bolo oznámené v akčnom pláne v oblasti DPH
                  12
                a pracovnom programe Komisie na rok 2017
                  13
               , Komisia nedávno predložila návrhy týkajúce sa úpravy pre MSP
                  14
               .
            
            
               Navrhuje sa preto, aby sa odchyľujúce opatrenie udelilo do 31. decembra 2021 alebo do dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica, ktorou sa menia články 281 až 294 smernice 2006/112/ES.
            
            
               •Súlad s ostatnými politikami Únie
            
            
               Toto opatrenie je v súlade s cieľmi Únie pre malé podniky stanovenými v oznámení Komisie „Najskôr myslieť v malom“ – iniciatíva „Small Business Act“ pre Európu
                  15
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a zjednodušili tak existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
         
         
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to dosiahnuť zjednodušenie pre ďalšie malé zdaniteľné osoby a pre daňovú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Poľskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je pokračovať ďalšie tri roky v uplatňovaní zjednodušujúceho opatrenia, ktorým sa odstraňujú mnohé povinnosti spojené s DPH pre podniky s ročným obratom, ktorý nie je vyšší ako ekvivalent sumy 40 000 EUR v národnej mene, a rozhodnutie má preto potenciálne priaznivý vplyv na zníženie administratívneho zaťaženia podnikov a daňovej správy bez výraznejšieho vplyvu na celkové príjmy z DPH. Vzhľadom na úzky rozsah pôsobnosti danej výnimky a na jej dočasné uplatňovanie bude vplyv opatrenia v každom prípade obmedzený.
               
            
            
               4.VPLYV NA ROZPOČET
            
            
               
                  Návrh nemá vplyv na rozpočet EÚ, pretože Poľsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
               
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti – automaticky určenú lehotu.
               
            
            
               2018/0366 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  16
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 287 bode 14 smernice 2006/112/ES sa Poľsku umožňuje oslobodiť od dane z pridanej hodnoty (DPH) zdaniteľné osoby s ročným obratom, ktorý nie je vyšší ako ekvivalent sumy 10 000 EUR v národnej mene pri prepočítacom kurze platnom v deň jeho pristúpenia.
            
            
               (2)Poľsku bolo rozhodnutím Rady 2009/790/ES
                  17
                povolené do 31. decembra 2012 oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 30 000 EUR v národnej mene pri prepočítacom kurze platnom v deň jeho pristúpenia. Povolenie uplatňovať toto osobitné opatrenie bolo následne vykonávacím rozhodnutím Rady 2012/769/EÚ
                  18
                predĺžené do 31. decembra 2015 a vykonávacím rozhodnutím Rady (EÚ) 2015/1173
                  19
                do 31. decembra 2018. Vykonávacím rozhodnutím Rady (EÚ) 2016/2090
                  20
                sa hranica na oslobodenie od dane zvýšila na ekvivalent sumy 40 000 EUR v národnej mene.
            
            
               (3)Poľsko listom, ktorý Komisia zaevidovala 15. mája 2018, požiadalo o povolenie naďalej uplatňovať oslobodenie od DPH pre zdaniteľné osoby, ktorých ročný obrat nie je vyšší ako ekvivalent sumy 40 000 EUR v národnej mene.
            
            
               (4)Komisia v súlade s článkom 395 ods. 2 druhým pododsekom smernice 2006/112/ES postúpila žiadosť Poľska ostatným členským štátom listom z 20. júla 2018, okrem Španielska, ktorému túto žiadosť postúpila listom z 23. júla 2018. Komisia listom z 23. júla 2018 oznámila Poľsku, že má všetky informácie potrebné na posúdenie žiadosti.
            
            
               (5)Z informácií, ktoré Poľsko predložilo, vyplýva, že dôvody žiadosti o výnimku zostávajú z veľkej časti nezmenené. Znižuje sa ňou zaťaženie podnikateľskej činnosti v prípade väčšieho počtu zdaniteľných osôb, ktorých ekonomická činnosť je obmedzená. Okrem toho vedie k zníženiu administratívneho zaťaženia daňovej správy tým, že sa obmedzuje potreba kontrolovať malé zdaniteľné osoby, čo je pomerne nákladné v porovnaní s výškou príslušnej DPH. Uvedené opatrenie je pre zdaniteľné osoby úplne dobrovoľné.
            
            
               (6)Vzhľadom na to, že táto vyššia hranica viedla k obmedzeniu povinností malých podnikov v súvislosti s DPH, pričom takéto podniky si naďalej môžu zvoliť všeobecnú úpravu uplatňovania DPH v súlade s článkom 290 smernice 2006/112/ES, Poľsku by sa malo povoliť uplatňovanie tohto opatrenia počas ďalšieho obmedzeného obdobia, a to do 31. decembra 2021.
            
            
               (7)Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že nadobudne účinnosť smernica, ktorou sa tieto články menia a stanoví sa v nej dátum, od ktorého budú členské štáty musieť uplatňovať vnútroštátne ustanovenia, predtým ako 31. decembra 2021 uplynie platnosť tejto výnimky. Ak sa tak stane, toto rozhodnutie by sa malo prestať uplatňovať.
            
            
               (8)Výnimka nemá žiadny vplyv na vlastné zdroje Únie pochádzajúce z DPH, pretože Poľsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89
                  21
               .
            
            
               (9)Rozhodnutie 2009/790/ES by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Článok 2 rozhodnutia 2009/790/ES sa nahrádza takto:
            
         
         
            
               „Článok 2
            
            
               Toto rozhodnutie sa uplatňuje od 1. januára 2010 do skoršieho z týchto dvoch dátumov:
            
            
               a)
                     31. decembra 2021;
            
            
               b)
                     dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, ktorými sa riadi osobitná úprava pre malé podniky.“
            
            
               Článok 2
            
            
               Toto rozhodnutie sa uplatňuje od 1. januára 2019.
            
            
               Článok 3
            
            
               Toto rozhodnutie je určené Poľskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Rozhodnutie Rady 2009/790/ES z 20. októbra 2009, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 283, 30.10.2009, s. 53).
               
               
                  
                     (2)
                  
                        Vykonávacie rozhodnutie Rady 2012/769/EÚ zo 4. decembra 2012, ktorým sa mení a dopĺňa rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 338, 12.12.2012, s. 27).
               
               
                  
                     (3)
                  
                        Vykonávacie rozhodnutie Rady (EÚ) 2015/1173 zo 14. júla 2015, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 189, 17.7.2015, s. 36).
               
               
                  
                     (4)
                  
                        Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7 – 8).
               
               
                  
                     (5)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18.1.2018, COM(2018) 21 final.
               
               
                  
                     (6)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7).
               
               
                  
                     (7)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (8)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (9)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (10)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8).
               
               
                  
                     (11)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (12)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7.4.2016, COM(2016) 148 final.
               
               
                  
                     (13)
                  
                        Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg 25.10.2016, COM(2016) 710 final.
               
               
                  
                     (14)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18.1.2018, COM(2018) 21 final.
               
               
                  
                     (15)
                  
                        KOM(2008) 394 z 25. júna 2008.
               
               
                  
                     (16)
                  
                        Ú. v. EÚ L 347, 11.12.2006, s. 1.
               
               
                  
                     (17)
                  
                        Rozhodnutie Rady 2009/790/ES z 20. októbra 2009, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 283, 30.10.2009, s. 53).
               
               
                  
                     (18)
                  
                        Vykonávacie rozhodnutie Rady 2012/769/EÚ zo 4. decembra 2012, ktorým sa mení a dopĺňa rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 338, 12.12.2012, s. 27).
               
               
                  
                     (19)
                  
                        Vykonávacie rozhodnutie Rady (EÚ) 2015/1173 zo 14. júla 2015, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L189, 17.7.2015, s. 36).
               
               
                  
                     (20)
                  
                        Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (21)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).